Imtella' Mejju 16, 2021 Rapport: Adrian Spiteri Raġel ta' 39 sena li m'għandux indirizz fiss fejn joqgħod kien mixli quddiem il-Maġistrat Ian Farrugia b'serq ta' apparat elettroniku u domestiku. Alexander Anthony Gialanze Whiteford, li twieled l-Ingilterra u jgħix f'residenzi differenti f'San Ġwann, il-Mosta u l-Gżira, kien mixli li fil-25 ta' April, minn San Ġiljan, seraq apparat elettroniku b'dannu għall-kumpanija Hero Gaming. Huwa ġie akkużat ukoll li bejn il-11 ta' Novembru 2020 u l-10 ta' Mejju 2021 seraq apparat domestiku mill-Gżira b'dannu għal Glenton Caruana u kkaġuna ħsara fl-għamara tiegħu. Whiteford kien mixli wkoll li naqas li jħares il-kundizzjonijiet imposti fuqu mill-Maġistrat Monica Vella f'Novembru 2020 u mill-Imħallef Edwina Grima fi Frar 2021. Huwa wieġeb mhux ħati madankollu ma saritx talba għall-ħelsien mill-arrest. Il-prosekuzzjoni f'dan il-każ hija mmexxija mill-Ispetturi Leeroy Balzan Engerer u Colin Sheldon.